Foto: Reuters AQSh prezidenti Donald Tramp mamlakatda sodir bo‘lgan otishmalardan so‘ng demokratlar va respublikachilarni qurol sotish to‘g‘risidagi qonunni keskinlashtirish va immigratsion islohot o‘tkazishga chaqirdi. Tramp tvitterda AQSh hukumati begunoh odamlarning o‘lib ketishlariga yo‘l qo‘ya olmasligini ta’kidladi. Uning fikricha, respublikachilar va demokratlar birlashishi hamda shaxsiy biografik ma’lumotlar jiddiy tekshiruvdan o‘tkazilishiga erishishlari kerak. Eslatib o‘tamiz, yakshanba kuni Chikagodagi parkda joylashgan bolalar maydonchasida otishma sodir etilishi natijasida yetti kishi jarohatlandi. Avvalroq esa El-Paso shahridagi (Texas shtati) supermarketda sodir etilgan otishmada 20 kishi halok bo‘lgan, 26 kishi jarohatlangandi. Keyinroq esa Ohayo shtatidagi Deyton shahrida otishma sodir bo‘ldi. Dayton Daily News gazetasining xabar berishicha, otishmada yetti kishi qurbon bo‘lgan.